b'\n_START_ARTICLE_\nProgasti go\xc5\xbe\n_START_SECTION_\nOpis\n_START_PARAGRAPH_\nZgornja stran telesa je temno sivo obarvana s petimi vzdol\xc5\xbenimi vrstami temnih lis, ki so lahko povezane, tako da dajejo videz \xc4\x8drt ali prog. Zgornjeustni\xc4\x8dnih plo\xc5\xa1\xc4\x8d na glavi je osem do devet, peta in \xc5\xa1esta od njih pa mejita na o\xc4\x8di. Za go\xc5\xbee je tako kot za vse ostale plazilce zna\xc4\x8dilno, da imajo luskasto ko\xc5\xbeo, ki ne raste. Zato se ka\xc4\x8de ob\xc4\x8dasno levijo, tako da staro ko\xc5\xbeo odlo\xc5\xbeijo, pod njo pa je \xc5\xbee nova in ve\xc4\x8dja, kar jim omogo\xc4\x8da rast.\n_START_SECTION_\n\xc5\xbdivljenjski prostor\n_START_PARAGRAPH_\nProgasti go\xc5\xbei \xc5\xbeivijo v jugovzhodni Evropi in Aziji, v Sloveniji jih najdemo ve\xc4\x8dinoma na Primorskem. Njegovo \xc5\xbeivljenjsko okolje so suhi in oson\xc4\x8deni skalni ali travnati predeli, tudi svetli listnati gozdovi v dolinah rek. Spretno pleza po drevju in ni napadalen.\n_START_SECTION_\nPrehrana\n_START_PARAGRAPH_\nProgasti go\xc5\xbei se hranijo z manj\xc5\xa1imi glodavci, ku\xc5\xa1\xc4\x8daricami, pticami in njihovimi jajci.\n_START_SECTION_\nRazmno\xc5\xbeevanje\n_START_PARAGRAPH_\nGo\xc5\xbei se razmno\xc5\xbeujejo tako, da samice v za\xc4\x8detku poletja izle\xc5\xbeejo ve\xc4\x8dje \xc5\xa1tevilo mehko lupinastih jajc v kup razpadajo\xc4\x8dih organskih ostankov. Razvoj je neposreden, saj iz jaj\xc4\x8dec prilezejo povsem razvite mlade ka\xc4\x8de, ki pa imajo bolj pisan in kontrasten vzorec kot odrasle.'